বিশ্বস্ত সূত্রে জানা গেছে, মধ্যবর্তী নির্বাচনের জন্য সংলাপের তাগিদ রয়েছে আন্তর্জাতিক মহলের। আওয়ামী লীগের ঘোষণা অনুযায়ী সহিংসতা বন্ধের পর আলোচনা হওয়ার কথা। সে হিসেবে যে কোন সময় সংলাপের জন্য তাগিদ দিতে পারেন বিদেশি কূটনীতিকরা। আর এ সংলাপের জন্য বিব্রত অবস্থায় আওয়ামী লীগ। যদিও আওয়ামী লীগের পক্ষ থেকে বলা হচ্ছে সংলাপের জন্য কোন চাপ নেই। আওয়ামী লীগের উপদেষ্টা মন্ডলীর সদস্য সুরঞ্জিত সেন গুপ্ত বলেন, বিএনপি সংলাপ চায় নির্বাচনের জন্য। কিন্তু ৫ই জানুয়ারি নির্বাচন হয়ে গেছে। ফলে নির্বাচন নিয়ে বিএনপির সাথে আর কোন আলোচনার প্রয়োজন নেই বলে তিনি জানান। তবে বিএনপি তিন সিটি নির্বাচনে অংশ গ্রহণ করায় তিনি বিষয়টিকে স্বাগত জানান। বিএনপির একাধিক নেতা বলেন, সংলাপের কথা বলে ফেঁসে গেছে আওয়ামী লীগ। বলা হয়েছিলো পরিস্থিতি স্বাভাবিক হলেই সংলাপ হবে। দেশের রাজনৈতিক পরিস্থিতি এখন স্বাভাবিক কিন্তু সংলাপের কোন উদ্যোগ নিচ্ছেনা সরকার। কারণ সংলাপ হলেই নির্বাচন দিতে হবে। আর নির্বাচন দিলেই হেরে যাবে আওয়ামী লীগ। এ জন্যই তারা নির্বাচন দিতে চায়না, সংলাপেও বসতে চায়না।